CELEX: 32012R0016
Language: fi
Date: 2012-01-11 00:00:00
Title: Komission asetus (EU) N:o 16/2012, annettu 11 päivänä tammikuuta 2012 , Euroopan parlamentin ja neuvoston asetuksen (EY) N:o 853/2004 liitteen II muuttamisesta siltä osin kuin on kyse ihmisravinnoksi tarkoitettuja jäädytettyjä eläinperäisiä elintarvikkeita koskevista vaatimuksista  ETA:n kannalta merkityksellinen teksti

12.1.2012   
            
            
               FI
            
            
               Euroopan unionin virallinen lehti
            
            
               L 8/29
            
         KOMISSION ASETUS (EU) N:o 16/2012,
   annettu 11 päivänä tammikuuta 2012,
   Euroopan parlamentin ja neuvoston asetuksen (EY) N:o 853/2004 liitteen II muuttamisesta siltä osin kuin on kyse ihmisravinnoksi tarkoitettuja jäädytettyjä eläinperäisiä elintarvikkeita koskevista vaatimuksista
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon eläinperäisiä elintarvikkeita koskevista erityisistä hygieniasäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 853/2004 (1) ja erityisesti sen 10 artiklan 1 kohdan,
   sekä katsoo seuraavaa:
   
               (1)
            
            
               Asetuksessa (EY) N:o 853/2004 säädetään eläinperäisiä elintarvikkeita koskevista hygieniasäännöistä elintarvikealan toimijoita varten. Elintarvikealan toimijoiden on noudatettava kyseisen asetuksen liitteessä II asetettuja vaatimuksia.
            
         
               (2)
            
            
               Asetuksen (EY) N:o 853/2004 soveltamispäivästä lähtien saatu kokemus on paljastanut tiettyjä eläinperäisten elintarvikkeiden varastointiin liittyviä vaikeuksia. Jos ilmoitettaisiin se päivämäärä, jona tällaiset elintarvikkeet alun perin jäädytettiin, elintarvikealan toimijat voisivat paremmin arvioida kyseisten elintarvikkeiden soveltuvuuden ihmisravinnoksi.
            
         
               (3)
            
            
               Myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä 20 päivänä maaliskuuta 2000 annettu Euroopan parlamentin ja neuvoston direktiivi 2000/13/EY (2) koskee sellaisenaan lopulliselle kuluttajalle toimitettavien elintarvikkeiden merkintöjä sekä tietyiltä osin elintarvikkeiden esillepanoa ja mainontaa. Kyseistä direktiiviä ei kuitenkaan sovelleta elintarviketuotannon aiempiin vaiheisiin.
            
         
               (4)
            
            
               Toimivaltaisten viranomaisten valvoessa asetuksen (EY) N:o 853/2004 säännösten noudattamista on lisäksi havaittu, että on tarpeen esittää yksityiskohtaisemmat vaatimukset eläinperäisten elintarvikkeiden tuotannosta ja jäädyttämisestä niissä tuotantovaiheissa, jotka edeltävät niiden toimittamista sellaisenaan lopulliselle kuluttajalle.
            
         
               (5)
            
            
               Asetuksen (EY) N:o 853/2004 liitettä II olisi tämän vuoksi muutettava jäädytettyihin eläinperäisiin elintarvikkeisiin sovellettavien vaatimusten sisällyttämiseksi siihen.
            
         
               (6)
            
            
               Sen vuoksi asetusta (EY) N:o 853/2004 olisi muutettava.
            
         
               (7)
            
            
               Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Muutetaan asetuksen (EY) N:o 853/2004 liite II tämän asetuksen liitteen mukaisesti.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 1 päivästä heinäkuuta 2012.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 11 päivänä tammikuuta 2012.
      
         
            Komission puolesta
         
         José Manuel BARROSO
         
            Puheenjohtaja
         
      
   
   
      (1)  EUVL L 139, 30.4.2004, s. 55.
   
      (2)  EYVL L 109, 6.5.2000, s. 29.
   
      LIITE
      Lisätään asetuksen (EY) N:o 853/2004 liitteeseen II seuraava IV jakso:
      
         ”IV JAKSO:   JÄÄDYTETTYIHIN ELÄINPERÄISIIN ELINTARVIKKEISIIN SOVELLETTAVAT VAATIMUKSET
         
                     1.
                  
                  
                     Tässä jaksossa ’tuotantopäivällä’ tarkoitetaan
                     
                                 a)
                              
                              
                                 teurastuspäivää, kun on kyse ruhoista, puoliruhoista tai neljännesruhoista;
                              
                           
                                 b)
                              
                              
                                 tappamispäivää, kun on kyse luonnonvaraisesta riistasta;
                              
                           
                                 c)
                              
                              
                                 pyynti- tai nostopäivää, kun on kyse kalastustuotteista;
                              
                           
                                 d)
                              
                              
                                 jalostus-, leikkuu-, jauhamis- tai valmistuspäivää, tapauksen mukaan, kaikkien muiden eläinperäisten elintarvikkeiden osalta.
                              
                           
               
                     2.
                  
                  
                     Elintarvikealan toimijoiden on varmistettava, että siihen vaiheeseen saakka, jossa elintarvike varustetaan direktiivin 2000/13/EY mukaisesti merkinnöillä tai käytetään jatkojalostukseen, ihmisravinnoksi tarkoitetusta jäädytetystä eläinperäisestä elintarvikkeesta annetaan sille elintarvikealan toimijalle, jolle elintarvike toimitetaan, ja pyynnöstä toimivaltaiselle viranomaiselle seuraavat tiedot:
                     
                                 a)
                              
                              
                                 tuotantopäivä ja
                              
                           
                                 b)
                              
                              
                                 jäädytyspäivä, jos se on eri kuin tuotantopäivä.
                              
                           Jos elintarvike valmistetaan sellaisista raaka-aine-eristä, joilla on eri tuotanto- ja jäädytyspäivät, on tapauksen mukaan ilmoitettava vanhimmat tuotanto- ja/tai jäädytyspäivät.
                  
               
                     3.
                  
                  
                     Jäädytetyn elintarvikkeen toimittaja voi valita sen, missä muodossa tiedot asetetaan saataville, kunhan 2 kohdassa edellytetyt tiedot ovat selkeästi ja yksiselitteisesti sen elintarvikealan toimijan saatavilla ja löydettävissä, jolle elintarvike toimitetaan.”